Objava spremenjenega enotnega dokumenta na osnovi zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012

(2019/C 3/10)

Evropska komisija je ta zahtevek za manjšo spremembo odobrila v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev zadevne manjše spremembe se objavi v podatkovni zbirki Komisije DOOR.

ENOTNI DOKUMENT

„CULURGIONIS D’OGLIASTRA“

EU št.: PGI-IT-01307-AM01 – 10.5.2018

ZOP ( ) ZGO ( X )

1. Ime

„Culurgionis d’Ogliastra“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 2.5 Testenine

3.2 Opis proizvoda, za katerega se uporablja ime iz točke 1

Nadevane testenine „Culurgionis d’Ogliastra“ so proizvod, pripravljen iz svežega testa v obliki ročno zaprtega žepka, katerega nadev sestoji iz mešanice svežega ali dehidriranega krompirja v obliki kosmičev, sirov, živalskih in/ali rastlinskih maščob ter arom. Mesto, na katerem je žepek zaprt, spominja na pšenični klas.

Ob dajanju na trg imajo testenine „Culurgionis d’Ogliastra“ naslednje fizikalne, kemijske in organoleptične značilnosti:

Fizikalne značilnosti:

— oblika: končni proizvod je oblikovan kot žepek s tipičnim zaprtjem na izbočeni strani, ki spominja na pšenični klas;

— teža posameznega proizvoda: v razponu od najmanj 20 g do največ 33 g;

— razmerje med težo tankega testa in nadeva: v razponu od najmanj 0,5 do največ 2;

— število točk zapiranja nadeva v testo: ≥ 10.

Kemijske značilnosti:

— beljakovine skupaj: od 5 % do 16 %;

— maščobe: med 5 % in 15 %;

— ogljikovi hidrati: med 20 in 40 %.

Organoleptične značilnosti:

— čvrstost: mehka, homogena mešanica;

— barva: tanko testo: bela, ki potegne na rumeno;

— barva nadeva: močnejša rumena z možnimi zelenimi progami zaradi prisotnosti mete in/ali bazilike;

— okus: kiselkast in aromatičen okus, ki je v ustih bolj ali manj intenziven, glede na mešanico sirov, ki ga rahlo blaži sladek okus krompirja; pikanten pookus;

— vonj: intenziven zaradi zdrobov in mok ter prisotnosti začimbnih rastlin ali začimb (meta, bazilika, česen, čebula).

3.3 Krma (samo za proizvode živalskega izvora) in surovine (samo za predelane proizvode)

Testenine „Culurgionis d’Ogliastra“ se pripravijo v dveh ločenih fazah: priprava tankega testa in priprava nadeva. Uporabljajo se naslednje sestavine:

1. Sestavine tankega testa:

— zdrob pšenice durum in navadna pšenična moka: v razmerju, ki variira od 15 % do 70 % masnega deleža tankega testa. Zdrobi, ki se uporabljajo, ne smejo imeti deleža beljakovin, nižjega od 11,5 %;

— svinjska mast: z deležem od 0,5 % do 6,0 %, ali maslo ali ekstra deviško oljčno olje z deležem od 3 % do 7 % masnega deleža tankega testa;

— sol: po potrebi;

— voda: po potrebi.

2. Sestavine nadeva:

— krompir: z deležem od 60 % do 80 %, ali krompirjevi kosmiči z deležem od 15 % do 45 % masnega deleža nadeva;

— mešanica sirov: casu axedu (sopomenke: casu agedu, fruhe ali viscidu) in/ali pecorino (ovčji sir) in/ali ovicaprino (ovčji in kozji sir) in/ali vaccino (kravji sir) v deležu, ki variira med različnimi siri od 10 % do 50 % masnega deleža celotne količine sirov. Mešanica sirov je prisotna v deležu, ki znaša od 10 % do 25 % masnega deleža nadeva;

— živalske maščobe (loj in/ali svinjska mast) in/ali ekstra deviško oljčno olje v deležu, ki variira med 4 % in 10 % masnega deleža maščob;

— voda: po potrebi;

— lahko se uporabijo naslednje sestavine: meta in/ali česen in/ali bazilika in/ali čebula.

3.4 Posebne faze proizvodnje, ki jih je treba izvajati na opredeljenem geografskem območju

Pripravo testenin „Culurgionis d’Ogliastra“ sestavljajo priprava tankega testa, priprava nadeva in zapiranje nadevanega tankega testa v tipični obliki pšeničnega klasa. Vse faze proizvodnje „Culurgionis d’Ogliastra“ se morajo izvajati na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Proizvod „Culurgionis d’Ogliastra“ se lahko daje na trg v pakiranjih v skladu z veljavnimi predpisi ali v razsutem stanju.

Proizvod „Culurgionis d’Ogliastra“ se lahko pakira svež ali v modificirani atmosferi ali zamrznjen.

Razsut proizvod „Culurgionis d’Ogliastra“ se lahko daje na trg samo svež.

3.6 Posebna pravila za označevanje proizvoda, za katerega se uporablja registrirano ime

Na pakiranju mora biti logotip proizvoda „Culurgionis d’Ogliastra“, prikazan spodaj, kot jamstvo za poreklo in identifikacijo proizvoda. Poleg tega morajo biti na etiketi pakiranja razen zakonsko predpisanih informacij z velikimi tiskanimi črkami jasno in čitljivo navedene naslednje dodatne informacije:

— ime „CULURGIONIS D’OGLIASTRA“, ki mu sledi navedba ZGO z odebeljenimi črnimi črkami in simbol Unije;

— ime ali naziv in naslov proizvajalca; dovoljena je uporaba nazivov in zasebnih blagovnih znamk, pod pogojem, da ne hvalijo proizvoda in ne zavajajo kupcev;

— besedilo „s krompirjem“ ali „s krompirjevimi kosmiči“, glede na sestavino, uporabljeno v nadevu.

Zaščiteno geografsko označbo „CULURGIONIS D’OGLIASTRA“ je treba na etiketi navesti s črkami, ki so večje od drugih navedb, ki so jasne in neizbrisne ter v barvi, ki se jasno razlikuje od barve etikete, da bi se jasno ločila od vseh drugih navedb, ki so lahko napisane s črkami polovične velikosti, ki se uporablja za ZGO.

Proizvod se lahko daje na trg v razsutem stanju pod pogojem, da je v posebnih posodah z jasno vidno etiketo, ki vsebuje enake informacije, določene za pakiranje.

Logotip proizvoda „Culurgionis d’Ogliastra“ je naslednji:

4. Jedrnata opredelitev geografskega območja

Območje proizvodnje testenin „Culurgionis d’Ogliastra“ zajema ozemlje Ogliastra, ki vključuje naslednje občine: Arzana, Bari Sardo, Baunei, Cardedu, Elini, Gairo, Girasole, Ilbono, Jerzu, Lanusei, Loceri, Lotzorai, Osini, Perdasdefogu, Seui, Talana, Tertenia, Tortolì, Triei, Ulassai, Urzulei, Ussassai In Villagrande Strisaili. Glede na uveljavljeno tradicijo proizvodnje testenin „Culurgionis d’Ogliastra“ je bilo območje proizvodnje razširjeno tudi na sosednje občine pokrajine Ogliastra Esterzili, Sadali In Escalaplano v pokrajini Cagliari.

5. Povezava z geografskim območjem

Testenine „Culurgionis d’Ogliastra“ s svojo obliko nadevanega žepka in značilnim zapiranjem, ki natančno posnema obliko klasa, so najbolj znane testenine na Sardiniji, njihova proizvodnja pa sega daleč v preteklost.

Testenine „Culurgionis d’Ogliastra“ so bile prvotno hrana revežev, značilna za poljedelsko-živinorejsko kulturo, zato se je nadev prilagodil razpoložljivim sestavinam na tem območju. Krompir, ki je enostaven za gojenje, je nedvomno predstavljal vir prehrane, ki je bil vsem na voljo. Da bi se dodatno obogatil okus, so se dodajali slani sir, živalske in/ali rastlinske maščobe in po potrebi česen in/ali bazilika in/ali čebula in siri, v poletnih mesecih med drugim casu axedu. Te sestavine, ki so zmešane v edinstven nadev, se že desetletja uporabljajo za polnjenje testenin „Culurgionis d’Ogliastra“. Tisto, kar najbolj povezuje proizvod z ozemljem, je zapiranje v obliki klasa. Ta poseben način zapiranja testenine izvira s tega območja Sardinije in se že od nekdaj izvaja izključno ročno. To posebno zapiranje zahteva natančnost in veliko spretnost; rezultat spominja na vbod pri šivanju ali vezenju, ker se nadev proizvoda tradicionalno izmenično zapira z leve in nato z desne strani, to pa delajo samo spretne ženske roke.

Obstajajo številni kmečki prazniki, slovesnosti in dogodki, ki se odvijajo v občinah območja proizvodnje. Navedimo nekaj vsakoletnih proščenj, ki se organizirajo v obdobju povečanega turizma: „Sagra di Tortolì“ julija, „Sagra di Barisardo“ avgusta, „Sagra di Sadali“ junija/julija ter „Sagra di Loceri“ septembra.

Obstajajo tudi številna sklicevanja na ime „Culurgionis d’Ogliastra“ v vodnikih, kuharskih knjigah in publikacijah, ki pričajo o slovesu imena in tradiciji proizvodnje na geografskem območju. Omenimo:

— „Cucine di Sardegna“ Giuseppine Perisi, Muzio editore, 1989;

— „La Sardegna dei cibi e dei vini“ Riccarda Campanellija, Maggioli editore, 1990;

— „Buon appetito in Sardegna“ Loredane Cicu Solinas, EDITAR, 1992;

— „Guida pratica della Sardegna“ Salvatoreja Coloma, Editrice Archivio Fotografico Sardo, 1993;

— „I sapori della Sardegna – la cucina“ več avtorjev, Zonza Editori, 1999;

— „Sa Cuchina Sarda“ Salvatoreja Coloma in Luciane Pala, Collana Guida della Sardegna, Editrice Archivio Fotografico Sardo, 2001;

— „Sa Cuchina Sarda“ Salvatoreja Coloma in Luciane Pala, Collana Guida della Sardegna, Editrice Archivio Fotografico Sardo, 2003;

— „La bella selvaggia“ Lella Caravana, Itinerari speciali Bell’Italia, junij 2003;

— „Sardegna – Le paste della tradizione“, Regione Autonoma della Sardegna editore, 2006;

— „Pane e casu – Ricette della tradizione culinaria sarda“, Condaghes editore, 2006;

— v članku Giacoma Mamelija „Tecnologia nei culurgionis per vendere Sardegna a Manhatan“, ki ga je leta 2007 objavil center za urbanistične študije Univerze v Sassariju, je ime „Culurgionis d’Ogliastra“ opredeljeno kot „jed, vredna Nobelove nagrade za gastronomijo“;

— „Culurgioni d’Ogliastra: unici nel contenuto e nella forma“ avtorja M. A. Dessì, revija Premiata salumeria italiana, št. 4/2009;

— „Itinerari del gusto in Sardegna“, Imago multimedia Editore, 2012.

Sklic na objavo specifikacije

(drugi pododstavek člena 6(1) te uredbe)

Prečiščeno besedilo specifikacije proizvoda je na voljo na spletnem mestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijstvo, prehrano in gozdarstvo (www.politicheagricole.it), kjer izberete „Qualità“ (Kakovost) (zgoraj na desni strani zaslona), nato „Prodotti DOP IGP STG“ (Proizvodi ZOP, ZGO in ZTP) (ob robu na levi strani zaslona) in nazadnje „Disciplinari di Produzione all’esame dell’UE“ (Specifikacije, predložene Evropski uniji).

(1) UL L 179, 19.6.2014, str. 17